UBS

D **UBS AG** isch e Schwizer Grossbank mit Hauptsitz z Züri und z Basel. Si zelt zu de wältwit grösste Vermögensverwalter.

S historische Archiiv vom Konzärn befindet sich am Äscheblatz 6 z Baasel und isch e Baasler Kulturguet, wo nazionali Bedütig het.
## Konzärnüberblick
D UBS AG isch im Juni 1998 us dr Fusion vo de beide Schwizer Grossbanke entstande:
* *Schweizerische Bankgesellschaft* (Union de Banques Suisses) mit Hauptsitz z Züri (SBG/UBS)

* *Schwizerische Bankverein* mit Hauptsitz z Basel (SBV)

D UBS isch in über 50 Länder und an alle wichdige Finanzplätz uf dr Wält mit Niiderlassige verdräte. Am 31. Dezämber 2007 het dr Konzärn wältwit 83'560 Mitarbeiter beschäfdigt, drvo öbbe 39 % in Nord- und Latiinamerika, 33 % in dr Schwiz, 16 % im übrigen Europa und 12 % im asiatisch-pazifische Ruum. Ändi 2007 het d UBS 3‘189 Milliarde Franke Kundegälder verwaltet und isch die grössti Vermögensverwalterin uf dr Wält gsi. Si isch en Aktiegsellschaft noch schwizerischem Rächt. Ihri Aktie si an dr SIX Swiss Exchange und an dr New York Stock Exchange (NYSE) glistet.

Dr Konzärn isch in vier Beriich iideilt: Global Wealth Management & Swiss Banking, Investment Bank, Global Asset Management und Corporate Center.

### Konzärnleitig und Verwaltigsroot
Konzärnleiter (CEO) isch sit em 26. Februar 2009 dr Oswald Grübel, er isch noch em Marcel Rohner cho.

Verwaltigsrootspresidänt isch dr Kaspar Villiger (sit 2009), Vizepresidänt dr Sergio Marchionne (sit 2007). Zum Verwaltigsroot ghöre no dr Michel Demaré (sit 2009), dr Rainer-Marc Frey (sit 2008), dr Bruno Gehrig (sit 2008), d Ann Godbehere (sit 2009), dr Axel Lehmann (sit 2009), dr Helmut Panke (sit 2004), dr William G. Parrett (sit 2008), dr David Sidwell (sit 2008) und dr Peter Voser (sit 2005).

### Usbildig
D UBS AG bietet jedes Johr über 300 Blätz für Lehrling und Praktikante in dr ganze Schwiz aa. Wenn möglig wärde alli wenn si mit dr Usbildig fertig si, vo dr UBS AG  übernoh.
Drnäbe bestöhn wältwit Taläntförderigsprogramm für die beste Lehrabsolvänte und für Hochschuelabgänger.

## Wichdigsti Gschäftsberiich

### Wealth Management
Mit eme Netz vo öbbe 180 Gschäftsstelle wältwit duet d UBS e Summe vo mehr als 3,27&nbsp;Billione Franke verwalte (2,18&nbsp;Billione&nbsp;€).

### Investment Banking und Wärtschriftegschäft
D UBS ghört zu de wältwit grösste Investmentbanke und nimmt im Gschäft mit institutionelle und Firmekunde e füehrendi Stellig ii.

### Global Asset Management
D UBS isch e füehrendi Vermögensverwalterin für institutionelli und privati Kunde und Finanzintermediäri uf dr ganze Wält.

### Privat- und Firmekundegschäft Schwiz
Im Schwizer Bankgschäft bedräit dr Marktaadeil vo dr UBS je noch Kundesegmänt zwüschen eme Viertel und eme Drittel. D UBS füehrt Bank- und Wärtschriftedienstleistige für öbbe 2,6&nbsp;Millione Privat- und rund 143'000 Firmekunde us. D Kundebasis umfasst institutionelli Aaleger, öffentligi Körperschafte und Stiftigen mit Sitz in dr Schwiz und 3000 Finanzinstitut wältwit.

## Litratur
* Dirk Schütz: *Herr der UBS – Der unaufhaltsame Aufstieg des Marcel Ospel*. Orell Füssli Verlag, Zürich 2006, ISBN 978-3-28005261-7.

## Fuessnote


## Weblingg
* Webseite vo dr UBS AG